Bya ANTHONY SSEMPEREZA NE MICHAEL MATOVU
Omuvubuka Ibrahim Ssemakula yali muyizi mulamu katebule ng’alina n’ekirooto eky’okufuuka omuntu ow’omugaso mu nsi eno.
Olumbe olwatta kitaawe lwe lwakyusa bino byonna bwe yafuna abalabe mu booluganda lwe bennyini, kitaawe omuto n’atuuka okumuyiira asidi olw’ekibanja kitaawe kye yali amulekedde. Kati ekirooto kye kyakwata enzikiza okufaanana n’obulamu obwajjula enzikiza anti asidi amaaso gombi yagatta era kati musajja wattu atambula awunaawuna. Ssemakula mutuuze w’e Nakifuma ekisangingibwa mu disitulikiti y’e Mukono.
Bw’otuuka ewa Ssemakula weewuunya obuyinza bwa Mukama okuba nti akyali mulamu, kubanga asidi yamwokya yenna ekifuba n’amaaso ne gava mu kiwanga. Ekifuba buli kadde kiba kyereeze nga omuntu gwe basibye akandooya. Obudde bwe obusinga abumala mu nnyumba kubanga omubiri gwe tegwagala musana wadde empewo okumufuuwako.
Engeri gye byajja
Awaka wa Ssemakula, wo walabika bulungi, buli kintu mu nnyumba munda kitegeke bulungi kubanga musajja wattu alabisa ngalo era kati amanyi buli kye yeetaaga w’alina okukisanga.
Mufumbo era alina abaana mukaaga bonna ng’abazaalidde mu mbeera eno gy’alimu.
Musajja munyumya bulungi era n’eddoboozi lye ddungi lya ggonjebwa. Bw’ati bwe yatunyumirizza omuntu eyamutuusaako ebisago bino:
“Omuntu eyantuusa ku kino wange ddala, wa kika kyange. Wadde nga sirina maaso mu kiwanga, naye ne kaakati mmulabira ddala ng’anjiira asidi, tasangukanga ku bwongo bwange era n’eddoboozi lye nkyaliwulira nga limpita nti, ‘Ibrah ggulawo’. Yali waaluganda lwange yennyini gwe nali sisuubirangako nti asobola okuntuusako obulabe obw’engeri eyo.
Kitange ye mugenzi Musa Mukiibi nga yafa mu 1993. Yatuzaala abaana munaana nga nze mwana omukulu era nze namusikira. Kitange we yafiira baganda bange baali bato ddala, ate n’ekiseera we nayiirwa asidi era baali bato ddala, kyokka kati bakuze n’abawala baafumbirwa dda era buli omu ali ku lulwe. Kitange yaleka ettaka ddene, poloti n’emmotoka ya takisi Nissan. Bino byonna kati byatundibwa.
Ekiseera we nayiirwa asidi nali nsoma siniya mu Naggalama Islamic era kitange bwe yafa nasigala nsoma naye fiizi zaatandika okunkaluubiriza.
Okufuna fiizi nalinanga okusomba amanda mu kibira ku ggaali kitange kye yandekera okugaleeta mu tawuni e Nakifuma okufunamu ensimbi.
Ettaka ye kanaaluzaala
Kitange omuto, Sulayimani Mukasa, yantuukirira n’ang’amba nti, nneme kubonaabona na fiizi zange ne baganda bange nti tutunde ku ttaka nfune ssente zinnyambe ne bato bange, mu kiseera ekyo ne nnyaffe teyali mu maka.
Nagaana okutunda ettaka kubanga kitange yankuutiranga obutatunda ttaka wadde akatundu, kino kirabika tekyasanyusa taata omuto, kubanga n’ebiwandiiko byonna eby’ettaka lino nze nali mbirina.
Taata anjiira Asidi
Olunaku lumu nali ndi waka, nzijukira lwali June 5, 1997 ku ssaawa nga bbiri ez’ekiro nga nneebase ku kitanda mpuliriza leediyo yange, ne mpulira eddoboozi lya taata omuto Sulayimani Mukasa ng’ampita nti, ‘Ibrah, ggulawo’. Olwokuba eddoobozi lye nali ndimanyi era nga bulijjo bwe yampitanga, saalwawo nga nzigulawo luggi.
Olwaggualwo, taata n’anjiiira ebintu ebisiiwa nasemba kulaba nti byali mu kalobo. Nawoggana nti, ‘Taata onzise, onzitira ki?’
Abantu bajja ne bantwala mu ddwaaliro e Naggalama eno gye banzigya ne bantwala e Mulago ne bannongoosa emirundi egiwera. Kati obulumi sikyabuwulira okuggyako nasigaza obulemu, sirina mulimu gwe nsobola kukola era n’amaaso gonna gaavaamu.
Kitange oyo yakwatibwa, n’atwalibwa ku poliisi e Naggalama mu June wa 2002, kyokka nasemba okumanya nti yatwalibwa mu kkomera e Kauga gye yamala omwaka gumu ne bamuta ebyaddako saabigoberera nnyo kubanga ebbanga erisinga obunene nalimala mu ddwaaliro e Mulago. Kati yafa emyaka esatu egiyise.
Nfuna omukyala
Mukyala wange wa Mmamba ye Abibah Nansubuga era ono mmwebaza kuba agumidde ebizibu byange byonna andabiridde mu buli kimu, era sijula.
Mukyala wange ono twasisinkana nsoma yali muganzi wange nga byali bya Girl friend. Bwe yawulira nti banjiiridde asidi yakaaba nnyo. Era bwe nali e Mulago namwekangira awo ng’azze n’engoye okunzijanjaba.
Yanzinjanjaba n’okutuusa kati, tuzadde abaana mukaaga.
Ku by’okwegatta, sirina buzibu bwonna kuba saakosebwa bitundu byange eby’amaka okuggyako ekifuba, naye emirimu ngikolera ddala bulungi, ekyo Allah mmwebaza.
Nansubuga agamba: ‘Twasisinkana ne Ibrah ng’asoma era yali musambi wa mupiira. Bwe baamuyiira asidi ne mbeera nga ng’enda mu ddwaaliro okumulaba, era olumu maama yankambuwalira nti, “Ggwe Nansubuga njagala nkutegeeze ebyo bye weetawulira ku muvubuka oyo takyalina ky’akugasa mu biseera byo eby’omu maaso era muveeko.
Namulemerako era bwe yatwalibwa e Mulago nakwata ebyange ne ng’enda n’obugoye bwange e Mulago okumujjanjaba. Bwe baamusiibula ne ntandika okubeera naye n’okutuusa kati era tuzadde abaana mukaaga.
Okwebeezaawo, ntunda manda n’okutembeeya obugoye bw’abaana era byonna Ibrah by’aba yeetaaga ndeka mbimutegekedde.
Ibra talina ky’anjuza mu mbeera y’omu kisenge, byonna bitambula bulungi, kubanga ekitundu kye ekya wansi tekyakosebwa. Musajja mulungi ayogera bulungi ampa amagezi mu buli kye nkola, ate buli ky’ateesa okukola nkifunamu bulungi akasente ne katuyimirizaawo.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn bam_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn